जे गाबि सकी, से गीत भेल, की गजल - छन्द - कविता - मुक्तक ?
 जँ हो जजाति, तऽ खेत भेल, की आढ़ि - धूर - हत्ता - टटहड़ि ? ?
 हम अंगहीन, कोनो अंग विना, पर देह सिमित नञि, अछि व्यापक ।
 मुँह - नाक - कान आ पएर - हाथ, छी हमरहि, पर ने हमर पड़तर । ।
 कोँढ़ी जँ फुलायल, फूल बनल, गेना - गुलाब - जूही - चम्पक ।
 जे फड़य गाछ पर, फऽल कहल, हो आम - लताम - लकुच - कटहड़ । ।
 छी वारि एक, पर विविध रूप, अछि जलधि धरा, नभ मे जलधर ।
 खन शान्त कूप - पोखड़ि - डबरा, खन चंचल सिन्धु - सरित - निर्झर । ।
 कर कलम हाथ लिखबाक लेल, पर मोन पता नञि की लीखत ।
 अहँ कहलहुँ "गजल" लिखू - लिखलहुँ, पर गाबि सकब तेँ गीत कहब । ।
 अहँ "अनचिन्हार", परिचित भेलहुँ, पर हम "विदेह" सौंसे सञ्चर ?
 उन्मुक्त बसात - चिड़ै सन मन, नहि गजल - गीत, खिस्सो लीखत । ।
 गजल लीखू - से गजल लीखि देल ।
 *श्री आशीष "अनचिन्हार" जी केर आग्रह पर तथा हुनिकहि समर्पित ।
 "विदेह" पाक्षिक मैथिली इ - पत्रिका, वर्ष - ४ , मास - ४५ , अंक - ९०, दिनांक - १५ सितंबर २०११ मे प्रकाशित । 